CELEX: 32009R1006
Language: bg
Date: 2009-09-16 00:00:00
Title: Регламент (ЕО) № 1006/2009 на Европейския парламент и на Съвета от 16 септември 2009 година за изменение на Регламент (ЕО) № 808/2004 относно статистическите данни на Общността за информационното общество (Текст от значение за ЕИП)

31.10.2009   
            
            
               BG
            
            
               Официален вестник на Европейския съюз
            
            
               L 286/31
            
         
      РЕГЛАМЕНТ (ЕО) № 1006/2009 НА ЕВРОПЕЙСКИЯ ПАРЛАМЕНТ И НА СЪВЕТА
   
   от 16 септември 2009 година
   за изменение на Регламент (ЕО) № 808/2004 относно статистическите данни на Общността за информационното общество
   (текст от значение за ЕИП)
   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Договора за създаване на Европейската общност, и по-специално член 285, параграф 1 от него,
   като взеха предвид предложението на Комисията,
   в съответствие с процедурата, предвидена в член 251 от Договора (1),
   като имат предвид, че:
   
               (1)
            
            
               Годишното представяне на статистически данни за информационното общество, предвидено в Регламент (ЕО) № 808/2004 на Европейския парламент и на Съвета (2), е ограничено до най-много пет референтни години след датата на влизане в сила на посочения регламент и ще приключи в края на 2009 г. На общностно равнище обаче продължава да съществува необходимост от годишното представяне на съгласувана статистическа информация в областта на информационното общество.
            
         
               (2)
            
            
               Европейският съвет през март 2005 г. акцентира върху значението на изграждането на всеобхватно информационно общество, основаващо се на широкото използване на информационните и комуникационните технологии (ИКТ) в областта на обществените услуги и на малките и средните предприятия (МСП), както и в домакинствата.
            
         
               (3)
            
            
               Европейският съвет през март 2006 г. изтъкна изключителното значение на по-резултатното използване на ИКТ в предприятията и административните организации и призова Комисията и държавите-членки към активно прилагане на стратегията i2010. В посочената стратегия се насърчава отворената и конкурентоспособна икономика, основаваща се на цифрови технологии, и се подчертава, че ИКТ са двигател в процесите на включване и подобряване на качеството на живот. Тя се разглежда като ключов фактор в подновеното Лисабонско партньорство за растеж и работни места.
            
         
               (4)
            
            
               През април 2006 г. групата на високо равнище i2010, създадена с Решение 2006/215/ЕО на Комисията (3), одобри рамката i2010 за сравнително оценяване, в която се съдържа списък от ключови показатели за сравнително оценяване на развитието на Европейското информационно общество, както е предвидено в стратегията i2010.
            
         
               (5)
            
            
               Решение № 1639/2006/ЕО на Европейския парламент и на Съвета от 24 октомври 2006 г. за създаване на Рамкова програма за конкурентоспособност и иновации (2007—2013 г.) (4) спомага за увеличаване на възможностите за конкурентоспособност и иновации в Общността, за насърчаване на развитието на обществото на знанието и за подпомагане на устойчивото развитие, основано на балансиран икономически растеж. Посоченото решение съдържа изискването Общността да изгради надеждна аналитична основа, която да подкрепя определянето на политиката в редица области. Създадената с посоченото решение рамкова програма подкрепя действия за анализи на политиката въз основа на официални статистически данни.
            
         
               (6)
            
            
               Министерската декларация относно електронното включване, приета в Рига на 11 юни 2006 г., призовава за всеобхватно информационно общество. Тя определя рамката за всеобхватна политика за електронно включване, целяща решаване на въпроси, свързани със застаряващото общество, географското цифрово разделение, достъпността, цифровата грамотност и умения, културното многообразие и приобщаващите онлайн обществени услуги. Тя приканва Комисията да подкрепи събирането на данни и сравнителното оценяване във и извън Европейския съюз.
            
         
               (7)
            
            
               Показателите за сравнително оценяване на развитието на информационното общество, изложени в политическите стратегии на Общността, като например рамката i2010 за сравнително оценяване на стратегията i2010 и по-нататъшното ѝ развитие съгласно Лисабонската стратегия, следва да се основават на съгласувана статистическа информация.
            
         
               (8)
            
            
               Изменението на Регламент (ЕО) № 808/2004 следва да вземе предвид Регламент (ЕО) № 223/2009 на Европейския парламент и на Съвета от 11 март 2009 г. относно европейската статистика (5).
            
         
               (9)
            
            
               Настоящият регламент не следва да увеличава тежестта върху респондентите и националните статистически органи, измерена чрез броя задължителни променливи или продължителността на интервютата, по отношение на събирането и предаването на хармонизирани статистически данни, сравнено със ситуацията, съществуваща преди влизането в сила на настоящия регламент.
            
         
               (10)
            
            
               Следователно Регламент (ЕО) № 808/2004 следва да бъде съответно изменен.
            
         
               (11)
            
            
               Бе проведена консултация със Статистическия програмен комитет, създаден с Решение 89/382/ЕИО, Евратом на Съвета (6),
            
         ПРИЕХА НАСТОЯЩИЯ РЕГЛАМЕНТ:
   Член 1
   Регламент (ЕО) № 808/2004 се изменя, както следва:
   
               1.
            
            
               Член 3, параграф 1 се заменя със следното:
               „1.   Статистиката, която трябва да се състави, включва информация, която е полезна за целите на структурните показатели и е необходима за сравнително оценяване на политическите стратегии на Общността относно развитието на Европейското информационно пространство, бизнес иновациите и Европейското информационно общество, като например рамката i2010 за сравнително оценяване и развитието ѝ съгласно Лисабонската стратегия, както и друга информация, необходима за осигуряването на единна основа за анализ на информационното общество.“
            
         
               2.
            
            
               Член 6 се заменя със следното:
               „Член 6
               Обработване, предаване и разпространение на данни
               1.   Държавите-членки предават на Комисията (Евростат) данните и метаданните, изисквани съгласно настоящия регламент и мерките за неговото прилагане, в съответствие с член 21 от Регламент (ЕО) № 223/2009 на Европейския парламент и на Съвета от 11 март 2009 г. относно европейската статистика (7) относно предаването на поверителни данни.
               2.   Държавите-членки предават данните и метаданните, изисквани съгласно настоящия регламент, в електронна форма, в съответствие със стандарт за обмен, съгласуван между Комисията и държавите-членки.
               3.   Глава V от Регламент (ЕО) № 223/2009 се прилага по отношение на обработването и разпространението на поверителни данни.
            
         
               3.
            
            
               Член 7 се заменя със следното:
               „Член 7
               Статистическо качество и доклади
               1.   Държавите-членки гарантират качеството на предадените данни.
               2.   За целите на настоящия регламент се прилагат критериите за качество, установени в член 12, параграф 1 от Регламент (ЕО) № 223/2009.
               3.   Всяка година държавите-членки представят на Комисията (Евростат) доклад за качеството на предадените данни, както и за направените методологични промени. Докладът се представя един месец след предаването на данните.“
            
         
               4.
            
            
               Приложения I и II се заменят с текста, съдържащ се в приложението към настоящия регламент.
            
         Член 2
   Настоящият регламент влиза в сила на двадесетия ден след публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави-членки.
      Съставено в Страсбург на 16 септември 2009 година.
      
         
            За Европейския парламент
         
         
            Председател
         
         J. BUZEK
         
      
      
         
            За Съвета
         
         
            Председател
         
         C. MALMSTRÖM
         
      
   
   
      (1)  Становище на Европейския парламент от 2 април 2009 г. (все още непубликувано в Официален вестник) и решение на Съвета от 13 юли 2009 г.
   
      (2)  ОВ L 143, 30.4.2004 г., стр. 49.
   
      (3)  ОВ L 80, 17.3.2006 г., стр. 74.
   
      (4)  ОВ L 310, 9.11.2006 г., стр. 15.
   
      (5)  ОВ L 87, 31.3.2009 г., стр. 164.
   
      (6)  ОВ L 181, 28.6.1989 г., стр. 47.
   
      (7)  ОВ L 87, 31.3.2009 г., стр. 164.“
   
      ПРИЛОЖЕНИЕ
      „
            ПРИЛОЖЕНИЕ I
            Модул 1: Предприятия и информационно общество
            1.   Цели
            Целта на настоящия модул е навременното предоставяне на статистически данни за предприятията и информационното общество. Той очертава рамка на изискванията по отношение на обхвата, продължителността и периодичността, включените в обхвата теми, разбивките при предоставянето на данни, вида на предоставяни данни и пилотните проучвания или проучванията за приложимост, ако са необходими такива.
            2.   Обхват
            Настоящият модул обхваща стопанските дейности, включени в раздели C — N и R и разделение 95 от статистическата класификация на икономическите дейности в Европейската общност (NACE REV. 2).
            Статистиката се съставя за единици от тип „предприятие“.
            3.   Продължителност и периодичност на предоставянето на данни
            Статистическите данни се предоставят ежегодно за най-много 15 референтни години, считано от 20 май 2004 г. Не всички характеристики трябва да се предоставят всяка година; периодичността на предоставяне на всяка характеристика се определя и съгласува като част от мерките за прилагане, посочени в член 8.
            4.   Включени в обхвата теми
            Характеристиките, които трябва да се предоставят, се вземат от следния списък с теми:
            
                        —
                     
                     
                        системи за ИКТ и използването им в предприятията,
                     
                  
                        —
                     
                     
                        използване на интернет и други електронни мрежи от предприятия,
                     
                  
                        —
                     
                     
                        електронна търговия,
                     
                  
                        —
                     
                     
                        електронни бизнес процеси и организационни аспекти,
                     
                  
                        —
                     
                     
                        използване на ИКТ от предприятията за обмен на информация и услуги с правителства и публични администрации (електронно правителство),
                     
                  
                        —
                     
                     
                        компетентност по ИКТ в рамките на единицата предприятие и необходимост от умения по ИКТ,
                     
                  
                        —
                     
                     
                        пречки пред използването на ИКТ, интернет и други електронни мрежи, електронна търговия и електронни бизнес процеси,
                     
                  
                        —
                     
                     
                        разходи и инвестиции за ИКТ,
                     
                  
                        —
                     
                     
                        сигурност и доверие в ИКТ,
                     
                  
                        —
                     
                     
                        използване на ИКТ и тяхното въздействие върху околната среда (зелени ИКТ),
                     
                  
                        —
                     
                     
                        достъп до и използване на интернет и други мрежови технологии за свързване на предмети и устройства (интернет на предметите),
                     
                  
                        —
                     
                     
                        достъп до и използване на технологии, предоставящи възможност за свързване към интернет или други мрежи от всяко място и по всяко време (всеобща свързаност).
                     
                  Не всички теми се обхващат всяка година.
            5.   Разбивки при предоставянето на данни
            Не е необходимо всички разбивки да се предоставят всяка година; необходимите разбивки се вземат от следния списък, като се отчитат характерът на статистическите единици, очакваното качество на статистическите данни и общият размер на извадката. Разбивките се съгласуват като част от мерките за прилагане:
            
                        —
                     
                     
                        по клас размер,
                     
                  
                        —
                     
                     
                        по позиция по NACE,
                     
                  
                        —
                     
                     
                        по регион: регионалните разбивки се ограничават до не повече от три групови подразделения.
                     
                  6.   Вид на предоставяните данни
            Държавите-членки предават на Комисията (Евростат) агрегирани данни.
            7.   Проучвания за приложимост и пилотни проучвания
            В случаите, когато бъдат установени значими нови изисквания за данните или са необходими нови сложни показатели, Комисията предприема проучвания за приложимост или пилотни проучвания, които се извършват на доброволна основа от държавите-членки, преди да започне събирането на данни. С тези проучвания се оценява осъществимостта на съответното събиране на данни, като се отчитат ползите от наличието на данните спрямо разходите за събирането им и тежестта върху респондентите. Резултатите от проучванията за приложимост или пилотните проучвания допринасят за определянето на нови показатели.
         
         
            ПРИЛОЖЕНИЕ II
            Модул 2: Физически лица, домакинства и информационно общество
            1.   Цели
            Целта на настоящия модул е навременното предоставяне на статистически данни за физическите лица, домакинствата и информационното общество. Той очертава рамка на изискванията по отношение на обхвата, продължителността и периодичността, включените в обхвата теми, характеристиките на социално-икономическата среда при предоставянето на данни, вида на предоставяните данни и пилотните проучвания или проучванията за приложимост, ако са необходими такива.
            2.   Обхват
            Настоящият модул обхваща статистическите данни за физическите лица и домакинствата.
            3.   Продължителност и периодичност на предоставянето на данни
            Статистическите данни се предоставят ежегодно за най-много 15 референтни години, считано от 20 май 2004 г. Не всички характеристики трябва да се предоставят всяка година; периодичността на предоставяне на всяка характеристика се определя и съгласува като част от мерките за прилагане, посочени в член 8.
            4.   Включени в обхвата теми
            Характеристиките, които трябва да се предоставят, се вземат от следния списък с теми:
            
                        —
                     
                     
                        достъп до и използване на ИКТ от физическите лица и/или в домакинствата,
                     
                  
                        —
                     
                     
                        използване на интернет и на други електронни мрежи за различни цели от физическите лица и/или в домакинствата,
                     
                  
                        —
                     
                     
                        сигурност и доверие в ИКТ,
                     
                  
                        —
                     
                     
                        компетентност и умения по ИКТ,
                     
                  
                        —
                     
                     
                        пречки пред използването на ИКТ и интернет,
                     
                  
                        —
                     
                     
                        констатирани резултати от използването на ИКТ за физическите лица и/или домакинствата,
                     
                  
                        —
                     
                     
                        използване на ИКТ от физическите лица за обмен на информация и услуги с правителства и публични администрации (електронно правителство),
                     
                  
                        —
                     
                     
                        достъп до и използване на технологии, предоставящи възможност за свързване към интернет или други мрежи от всяко място и по всяко време (всеобща свързаност).
                     
                  Не всички теми се обхващат всяка година.
            5.   Характеристики на социално-икономическата среда при предаването на данни
            Не всички характеристики на средата трябва да се предоставят всяка година; необходимите характеристики на средата се вземат от следния списък и се съгласуват като част от мерките за прилагане:
            
                        а)
                     
                     
                        за предоставяните статистически данни за домакинствата:
                        
                                    —
                                 
                                 
                                    по тип домакинство,
                                 
                              
                                    —
                                 
                                 
                                    по доходи,
                                 
                              
                                    —
                                 
                                 
                                    по регион;
                                 
                              
                  
                        б)
                     
                     
                        за предоставяните статистически данни за физическите лица:
                        
                                    —
                                 
                                 
                                    по възрастова група,
                                 
                              
                                    —
                                 
                                 
                                    по пол,
                                 
                              
                                    —
                                 
                                 
                                    по образователно равнище,
                                 
                              
                                    —
                                 
                                 
                                    по професионално положение,
                                 
                              
                                    —
                                 
                                 
                                    по фактическо семейно положение,
                                 
                              
                                    —
                                 
                                 
                                    по държава на месторождение, гражданство,
                                 
                              
                                    —
                                 
                                 
                                    по регион.
                                 
                              
                  6.   Вид на предоставяните данни
            Държавите-членки предават на Комисията (Евростат) отделни записи от данни, които не позволяват непосредствено идентифициране на съответните статистически единици.
            7.   Проучвания за приложимост и пилотни проучвания
            В случаите, когато бъдат установени значими нови изисквания за данните или са необходими нови сложни показатели, Комисията предприема проучвания за приложимост или пилотни проучвания, които се извършват на доброволна основа от държавите-членки, преди да започне събирането на данни. С тези проучвания се оценява осъществимостта на съответното събиране на данни, като се отчитат ползите от наличието на данните спрямо разходите за събирането им и тежестта върху респондентите. Резултатите от проучванията за приложимост или пилотните проучвания допринасят за определянето на нови показатели.
         “